Binnelandse sake langer oop in FebruarieDie departement van binnelandse sake se kantore sal vandeesmaand langer oop bly vir die publiek. Die departement het Maandag aangekondig dat kantoorure vir die hele Februarie daagliks met drie uur verleng word. Dit is egter nie duidelik waarom dié besluit geneem is nie. Luidens ’n verklaring sal klante weeksdae van 08:00 tot 19:00 gehelp word, eerder as die gebruiklike 08:00 tot 16:00. Die departement sal ook toesien dat almal wat teen uitkloktyd nog binne die kantoor is, eers klaar gehelp word. Die departement raai kantoorbestuurders egter aan om die kantoor 30 minute voor toemaaktyd te sluit, onderhewig aan die aantal persone wat nog gehelp moet word. Dit is om amptenare toe te laat om al die nodige werk voor uitkloktyd af te handel. Luidens die verklaring moedig die departement ook mense aan wat van voorneme is om sy kantore te besoek, om dit so vroeg as moontlik op hul voorkeurdag te doen. Aansoeke en die afhaal van ID-kaarte en paspoorte sal tydens die verlengde werkure geprioritiseer word. Ander dienste soos die uitreiking van geboortesertifikate, sterfsertifikate en aansoeke om wysigings en regstellings sal ook gelewer word. ID-kaarte kan na verwagting twee weke ná die aansoek afgehaal word. Die departement het tans sowat 400 000 ID-kaarte reg oor die land wat nog nie afgehaal is nie.